Љубомир Марковић
Љубомир М. Марковић (Сивчина, Ивањица, 20. јул 1934 — Чачак, 10. јул 2000) био је професор и публициста, писац приповедака и сакупљач народних умотворина.

Биографија 
Рођен је у Сивчини код Ивањице 20. јула 1934. године. Основну школу похађао у Миланџи (1943–1947), нижу гимназију у Ивањици (1947–1950), а Учитељску школу у Ужицу (1950–1955). Вишу педагошку школу (група српскохрватски језик и књижевност народа Југославије са руским језиком) завршио у Крагујевцу (1959). Дипломирао на Филозофском факултету – група за српскохрватски језик и југословенску књижевност у Приштини (1972). Учитељевао је у подголијским селима Средња Река (1955–1956) и Девићи (1956–1959), радио као наставник и професор (1959–1973) и директор (1973–1974) основне школе у Међуречју. Био је главни и одговорни уредник „Чачанског гласа” (1974–1977) и директор Градске библиотеке у Чачку (1977–1992), одакле је отишао у пензију. 

Покретач је и уредник часописа „Глас библиотеке” и уредник листа „Дисово пролеће” (12 бројева, 1977–1991). Припремао је за штампу и уређивао књиге у издању Градске библиотеке и Дисовог пролећа из Чачка (тридесет збирки песама из едиција „Књига госта” и „Токови”, као и књига из едиције „Врела”). Уредник је и рецензент четрдесетак књига. Иницијатор је многих културних акција и манифестација („Сусрети сакупљача народног блага”, „Од октобра до октобра”, „Сусрети песника суседних градова”...). Поверавани су му многи друштвени послови (председник Удружења просветних радника општине Ивањица, 1961–1965; у више наврата председник Месне заједнице у Међуречју; председник Међуопштинске заједнице матичних библиотека у Краљеву; председник Републичке заједнице матичних библиотека Србије, 1985–1989). Стручне радове и чланке објављивао је у листовима, часописима и на радију (Настава и васпитање – од 1959, Просветни преглед, Задруга, Борба, Вечерње новости, Наша школа, Чачански глас, Вести, Расковник, Венац, Глас библиотеке, Дисово пролеће, Зборник Народног музеја у Чачку, Изворник, Ужички зборник, Радио Београд, Радио Чачак...). 

Српска академија наука и уметности откупила му је збирку народних умотворина (1970). За штампу је припремио књиге: Јован Пајовић, Чвор (Чачак, 1990) и Јован Јаворац, Ратне успомене 1876. (Београд, 1996). Објавио је више од 300 радова из области књижевности, историографије, етнологије, библиотекарства и издавачке делатности. Учествовао је на двадесетак научних скупова, на којима је презентирао резултате својих истраживања. 

Преминуо је у Чачку 10. јула 2000. године.

Библиографија 
Аутор је, или коаутор, следећих књига: 
 Моравички крај, фотомонографија (1965), 
 Основна школа у Ковиљу (1971), 
 Ивањица, хроника моравичког краја (1972), 
 Чачак и околина, туристички водич (1976), 
 Миланџанска школа (1983), 
 Школе моравичког краја (1983), 
 Опарица, приповетке 1983), 
 Моравичке легенде (1984), 
 Искре у беспућу (1984), 
 Бисери (1985), 
 Читалишта и библиотеке у Чачку (1987), 
 Грађа за библиографију Недељка Кошанина (1990), 
 Џегази, приповетке (1991), 
 Звона над реком, приповетке (1994), 
 Предраг (1995), 
 Електронска библиографија моравичког краја (1995), 
 Јаворски рат 1876. (1996), 
 Јунаци са Јавора (1996), 
 Јаворски рат 1876: библиографија (1996), 
 Ко је ко у Чачку (1997), 
 333 личности (1997), 
 Песме са Јавора (1999), 
 Речима кроз време, есеји (2001), 
 Становништво Моравичког Старог Влаха (2002), 
 Походници Дисовог пролећа (2004), 
 Заустављена младост, незавршени роман (2012).

Награде и признања 
Добитник је више друштвених признања: почасни грађанин Међуречја, Похвала „13. септембар” СО Ивањица, републичка награда „Милорад Панић-Суреп” (1990), за рад у библиотекарству.

Референце

Литература 
 Мала југословенска енциклопедија библиотекарства, Београд, 1988. 
 Ко је ко у Србији 1991, Београд, 1991. 
 Орбовић Марија: На стазама стварања, Чачак, 1993. 
 Ко је ко у Србији 1995, Београд, 1995. 
 Лексикон писаца Југославије, Нови Сад, 1997. 
 Биографски лексикон Златиборског округа, Београд, 2006. 
 Светислав Љ. Марковић, Ковиљка Летић: Сто осамдесет година основне школе у Ивањици, (1836—2016), Ивањица, 2017.

Спољашње везе 
 Марковић Светислав: Животокњижје Љубомира М. Марковића, Чачак, 2001.
 Живот и дело Љубомира М. Марковића, Ивањица, 2012. 

Рођени 1934.
Умрли 2000.
Ивањичани
Српски књижевници
Српски историчари
Културно наслеђе Западне Србије